「帽后」飛達帽業(01100)副主席顏寶鈴(顏太)出名凡事親力親為又捱得,佢講笑話從來都唔知自己人工有幾多,反正夠錢就使,有錢就捐,直至舊年得到一份「重磅」花紅,仲係公司上市以來佢第一次收花紅,搞到佢因為咁而要交過百萬稅。
睇番飛達一五年嘅年報,原來顏太舊年年薪得60萬蚊,比公司其他高管仲要低,但花紅就有314萬蚊,係最大份嗰個。不過顏太都唔志在錢喇,因為問到佢分咗咁多花紅做乜好,佢話最後都係用嚟捐錢!
每次見到顏太,一定離唔開孟加拉呢三個字,成個孟加拉代言人咁款。今次佢就話,依家孟加拉廠房已穩定咗,一個月只需要飛過去一次,相信最痛苦時間已過去,所以佢對盤生意放手咗,多啲時間同顏生去吓旅行,享受人生咁話!
余絲韻